มันนี่ทูเดย์
&#8216;โต้ง&#8217;มาอีกแล้วดอกเบี้ยไทยสูงเกินไป
28 ก.พ. 2556

‘โต้ง’มาอีกแล้วดอกเบี้ยไทยสูงเกินไป
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวเป็นครั้งแรกหลังคณะกรรมการนโยบายการเงิน (กนง.) มีมติคงดอกเบี้ยนโยบายไว้ที่ 2.75% ว่า ได้แสดงความคิดเห็นไปแล้วว่าอัตราดอกเบี้ยนโยบายสูงเกินไป และมันก็สูงจริงๆ จนไม่อาจแสดงความคิดเห็นเป็นอย่างอื่นได้ และได้ให้ผู้ที่เกี่ยวข้องตัดสินใจไปตามที่รับผิดชอบ
กรุงไทยลีสซิ่งออกห้นกู้ 2 หมื่นล้าน
นายภิญญาวัฒน์ จันทรกานตานนท์ กรรมการผู้จัดการ บริษัท กรุงไทยธุรกิจลีสซิ่ง เปิดเผยว่า บริษัทอยู่ระหว่างปรับโครงสร้างทางการเงินใหม่ โดยจะมีการออกหุ้นกู้ 2 หมื่นล้านบาท โดยในเดือน มี.ค.จะออกหุ้นกู้ระยะสั้นไม่เกิน 1 ปี มูลค่า 1 หมื่นล้านบาท และประมาณเดือน เม.ย.จะออกหุ้นกู้ระยะยาว 3-5 ปี อีก 1 หมื่นล้านบาท ส่วนที่เหลือจะใช้วงเงินกู้จากธนาคารกรุงไทยอีก 3-4 หมื่นล้านบาท จากเดิมที่บริษัทจะใช้วงเงินกู้จากธนาคารกรุงไทยเพียงอย่างเดียว
“การออกหุ้นกู้เป็นครั้งแรกนี้จะช่วยให้บริษัทสามารถลดต้นทุนทางการเงินได้ 0.25-0.30%” นายภิญญาวัฒน์ กล่าว 
รับชำระเงินผ่านโทรศัพท์มือถือ 
นายสมบูรณ์ ครบธีรนนท์ ผู้จัดการวีซ่า อินเตอร์เนชั่นแนล ประจำประเทศไทยและพม่า เปิดเผยว่า วีซ่าได้ร่วมกับธนาคารกรุงไทย ธนาคารกรุงศรีอยุธยา และธนาคารกสิกรไทย ขยายจุดบริการจุดรับชำระเงินผ่านบัตรบนมือถือ (mPos) เป็นแห่งแรกในภูมิภาคเอเชียตะวันออกเฉียงใต้และเอเชียแปซิฟิก 
ผู้ถือบัตรสามารถทำรายการบัตรวีซ่าผ่านเครื่องอ่านบัตรที่ติดตั้งบนโทรศัพท์มือถือสมาร์ตโฟน ไอแพด ได้เช่นเดียวกับเครื่องรูดบัตรทั่วไป โดยแต่ละธนาคารตั้งเป้าหมายจะขยายไม่ต่ำกว่าแห่งละ 12 หมื่นเครื่อง หรือรวมไม่ต่ำกว่า 3-4 หมื่นร้านค้า เพราะมีต้นทุนต่ำแค่เครื่องละ 2,000 บาท ถูกกว่าเครื่องรูดบัตรปัจจุบันที่มีราคา 2 หมื่นบาท“แนวโน้มการใช้บัตรเครดิตเพื่อลดแทนเงินสดเพิ่มมากขึ้นจาก10ปีที่แล้วมีประมาณ 67 % ของปริมาณการใช้เงินสด ปัจจุบันเพิ่มเป็น 10% ของปริมาณการใช้เงินสด ซึ่งปริมาณการใช้บัตรเครดิตตามตัวเลขของธนาคารแห่งประเทศไทย(ธปท.)จะโต 10-12 %”นายสมบรูณ์กล่าวว่า 
อย่างไรก็ตามการเปิดประชาคมเศรษฐกิจอาเซียน(เออีซี)ทำให้จะมีปริมาณธุรกรรมทางการเงินมากขึ้น โดยปัจจุบันวีซ่าได้ให้บริการได้ทั้ง 10 ประเทศสมาชิกในเออีซีแล้ว โดยไทยถือว่ามีปริมาณการใช้เงินผ่านบัตรเครดิตวีซ่าเป็นอันดับหนึ่ง แต่จำนวนการถือบัตรเครดิตวีซ่าในอินโดนีเซียสูงสุดในอาเซียนเพราะมีจำนวนประชากรมากที่สุด และล่าสุดวีซ่าได้เข้าไปให้บริการและวางระบบในประเทศพม่า ซึ่งเพิ่งเปิดประเทศและมีประมาณ 30 ร้านที่รับบัตรเครดิตและมีตู้เอทีเอ็มประมาณ 116 เครื่องเท่านั้น 
ทั้งนี้ล่าสุดวีซ่าร่วมกับพัทยาเปิดตัวบัตรท่องเที่ยวใบแรกของพัทยา " Pattaya Tourist Visa Prepaid Card" ที่ออกธนาคารกรุงไทย โดยมอบสิทธิประโยชน์ส่วนลดสูงสุด50% เมื่อจ่ายบัตรดังกล่าวณ.ร้านค้าที่ร่วมรายการกับวีซ่าในเมืองพัทยา 
นายอิทธิพล คุณปลื้ม นายกเมืองพัทยาว่า การร่วมมือครั้งระหว่างวีซ่าและพัทยาครั้งนี้จะส่งเสริมการท่องเที่ยวพัทยาให้เป็นที่รู้จักมากขึ้นและ ส่งเสริมธุรกิจร้านค้าในพัทยา ทั้งนี้ตั้งเป้าหมายยอดการใช้บัตรพัทยานี้จำนวน 5 หมื่นบัตร วงเงิน สูงใช้จ่าย 10,000 บาทคิดเป็น 500 ล้านบาท เพื่ออำนวยความสะดวกให้นักท่องเที่ยวไม่ต้องพกเงินสด และเพิ่มค่าใช้จ่ายต่อหัวในการท่องเที่ยวจาก2,800 บาทต่อวัน เป็น 3,500 บาทต่อวัน โดยปัจจุบันมีร้านค้าที่รับบัตรวีซ่าประมาณ 2,000 แห่งและคาดว่าจะเพิ่มเป็น 5,000 แห่ง โดยณ. ธ.ค.2555 มีนักท่องเที่ยวมาพัทยา 8 ล้านคน เป็นนักท่องเที่ยวไทย 3 ล้านคนและนักท่องเที่ยวต่างชาติ 5 ล้านคน
ทั้งนี้ผู้ที่สนใจบัตรได้ที่ธนาคารกรุงไทย ใบละ 100 บาทเติมเงินได้สูงสุด 5 หมื่นบาท อายุใช้บัตร 2 ปี ซึ่งสามารถที่เติมเงินได้ที่สาขาธนาคารกรุงไทยและบูธแลกเงินตราต่างประเทศในพัทยา